‘นวพร’เสนองานกลต.เพิ่ม
&#8220;นวพร&#8221; รับตำแหน่งประธาน ก.ล.ต.วันแรก เตรียมหารือบอร์ดพัฒนาตลาดตราสารหนี้ บริหารเงินผู้สูงอายุหลังเกษียณ
17 ส.ค. 2554

“นวพร” รับตำแหน่งประธาน ก.ล.ต.วันแรก เตรียมหารือบอร์ดพัฒนาตลาดตราสารหนี้ บริหารเงินผู้สูงอายุหลังเกษียณ
น.ส.นวพร เรืองสกุล เปิดเผยภายหลังเข้ารับตำแหน่งประธานกรรมการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) วันที่ 14 ก.ค.เป็นวันแรก ว่า มีเป้าหมายในใจที่จะทำงานในหลายเรื่องนอกเหนือจากงานการดูแลสำนักงาน รวมถึงนโยบายด้านตลาดทุนและการกำกับตลาดซึ่งเป็นงานหลัก 
สำหรับเรื่องที่อยากทำ แต่ยังไม่ได้หารือกับคณะกรรมการ (บอร์ด) อย่างชัดเจน คือ การพัฒนาตลาดตราสารหนี้ให้ดีขึ้น เพราะปัจจุบันยังมีสภาพคล่องน้อย จึงต้องมาคิดวิธีการว่าจะทำอย่างไร หรือต้องเพิ่มบทบาทของใครให้ตลาดนี้มีประสิทธิภาพมากขึ้น เนื่องจากเป็นตลาดคู่ขนานกับตลาดทุน หากมีสภาพคล่องดีและซื้อขายได้กว้างขึ้น รัฐบาลจะระดมเงินได้ง่ายและถูกยิ่งขึ้นด้วย 
นอกจากนี้ ยังสนใจเรื่องการบริหารเงินให้ผู้สูงอายุ หรือทำการบริหารจัดการทางการเงิน ที่ผ่านมาส่วนใหญ่มักให้ความสำคัญถึงการออมเงินเพื่อการเกษียณเท่านั้น แต่ไม่ได้พูดถึงการบริหารจัดการเงินหลังเกษียณ จึงต้องการให้ผู้สูงวัยสามารถจัดการเงินส่วนนี้เพื่อดูแลตัวเองในระยะข้างหน้าด้วย 
ขณะเดียวกันการให้ความรู้ด้านการเงินควรทำให้กว้างกว่าการให้ความรู้ด้านการลงทุน ซึ่งตลาดหลักทรัพย์แห่งประเทศไทย (ตลท.) และสำนักงาน ก.ล.ต.ทำแล้ว เพื่อให้นักลงทุนสนใจลงทุนตราสารทางการเงินต่างๆ อย่างไรก็ตามส่วนตัวเห็นว่าควรจะให้การศึกษาว่าจะบริหารจัดการเงินทองอย่างไรด้วย 
“การประชุมบอร์ด ก.ล.ต.นัดแรกภายในเดือน ก.ค.นี้ ก็อาจจะมีการนำเรื่องความมุ่งหวังเหล่านี้เข้าหารือกับคณะกรรมการต่อไป” น.ส.นวพร กล่าว
อย่างไรก็ตาม การเข้ามารับตำแหน่งประธานกรรมการของ น.ส.นวพรครั้งนี้ เพื่อสานต่องานต่อจากวาระเดิมของนายวิจิตร สุพินิจ ที่จะหมดลงในเดือน เม.ย. 2555 แต่หากจะต่อวาระที่สองก็ต้องรอให้ ครม.ต่อวาระก่อน จึงจะมีผลให้ทำงานต่อได้ 4 ปี 
ด้านคณะอนุกรรมการพิจารณาความผิดและลงโทษเกี่ยวกับการเรียกค่าธรรมเนียมในการซื้อขายหลักทรัพย์ ได้มีมติให้ลงโทษปรับบริษัทหลักทรัพย์เคที ซีมิโก้ เป็นเงิน 5.1 แสนบาท และให้บริษัทลงโทษภาคทัณฑ์เจ้าหน้าที่การตลาด 2 คน รวมทั้งกำชับผู้บริหารของบริษัท 4 คน
บริษัทหลักทรัพย์ เคจีไอ (ประเทศไทย) ถูกลงโทษปรับเป็นเงิน 3 แสนบาท และให้บริษัทลงโทษภาคทัณฑ์เจ้าหน้าที่การตลาด 3 คน รวมทั้งกำชับผู้บริหารของบริษัท 3 คน ให้ปฏิบัติงานเป็นไปตามข้อกำหนดของตลาดหลักทรัพย์ฯ อย่างเคร่งครัดต่อไป